# REGLUGERÐ

## um flutning hergagna með loftförum.

### 1. gr.

Gildissvið

Reglugerð þessi gildir um flutning hergagna með loftförum um íslenskt yfirráðasvæði og með íslenskum loftförum hvar sem þau eru stödd. Reglugerðin gildir einnig um flutning annars varnings en hergagna skv. nánari fyrirmælum reglugerðarinnar. Hún gildir þó ekki um ríkisflug né loftför Landhelgisgæslu Íslands og íslenskra lögreglu­yfirvalda.

2. gr.

*Skilgreiningar*

Í reglugerð þessari merkir:

*Hergögn merkir* vopn og skotfæri sem hafa hernaðarlega þýðingu, hernaðarökutæki, herbúnaður, aðföng til hernaðar, hernaðarleg tækni, herbúnaður sem er ekki ætlaður ríkisher og varahlutir í framangreinda hluti. Undir hergögn falla m.a. skriðdrekar, brynvarin hernaðarökutæki, stórkotaliðsbúnaður með hlaupvídd yfir 110 mm, orrustuflugvélar, árásarþyrlur, herskip, flugskeyti og flugskeytaskotbúnaðar, hvers konar sprengjur og smá- og léttvopn. Við skilgreiningu hergagna samkvæmt reglugerð þessari skiptir eigi máli hvort hergagnið er flutt samansett eða í hlutum.

Til hergagna teljast þó ekki venjuleg veiði- og markskotvopn, sem og neyðar- og viðvörunarbúnaður loftfarsins og annað það sem nauðsynlegt má telja vegna öryggis flugsins, áhafnarinnar og farþeganna. Sama gildir um skotelda o. þ. h., sbr. 1. gr. vopnalaga nr. 16/1998.

*Jarðsprengja gegn liðsafla*merkir jarð­sprengju sem er ætlað að springa sakir nærveru manns, nálægðar hans eða snertingar og gerir einn mann eða fleiri hjálparlausa, særir þá eða drepur. Jarð­sprengjur, sem er ætlað að springa sakir nærveru ökutækis, nálægðar eða snertingar þess, en ekki manns, og hafa meðhöndlunarvarnarbúnað, teljast ekki jarðsprengjur gegn liðsafla af þeirri ástæðu að þær eru með þeim búnaði.

*Klasasprengja* merkir hefðbundið hertól sem er hannað til að dreifa eða sleppa sprengifimum dreifisprengjum og er hvert um sig undir 20 kg að þyngd ásamt þeim sprengifimu dreifisprengjum sem það inniheldur. Það á ekki við um eftirfarandi:   
    a) hertól eða dreifisprengju sem er hönnuð til að gefa frá sér blossa, reyk, flugelda eða ratsjárendurvarpsefni, eða hertól sem er hannað einvörðungu til loftvarna,   
    b) hertól eða dreifisprengju sem er gerð til að framkalla rafmagns- eða rafeindaáhrif,   
    c) hertól sem, til að forðast áhrif á óafmörkuðum svæðum og þá hættu sem stafar af ósprungnum dreifisprengjum, hefur öll eftirtalin einkenni:   
    i. hvert hertól inniheldur færri en tíu sprengifimar dreifisprengjur,   
    ii. hver sprengifim dreifisprengja vegur minna en fjögur kíló,   
    iii. hver sprengifim dreifisprengja er hönnuð í þeim tilgangi að finna og hæfa eitt ákveðið skotmark,   
    iv. hver sprengifim dreifisprengja er búin rafeindabúnaði til sjálfseyðingar,   
    v. hver sprengifim dreifisprengja er búin sjálfsónýtandi rafeindabúnaði.

### 3. gr.

Bann við flutning hergagna.

Flutningur hergagna með loftförum sem falla undir gildissvið reglugerðar þessarar er óheimill nema með leyfi útgefnu af Samgöngustofu.

Bann þetta nær til hverskyns umferðar loftfara með hergögn um íslenskt yfirráðasvæði hvort sem er til flug­taks, lendingar eða yfirflugs um íslenskt yfirráðasvæði sem og flutning. Þá nær bannið ennfremur til flutninga hergagna með íslenskum loftförum hvar sem þau eru stödd.

Ekki skal veita leyfi til flutnings hergagna skv. 1. mgr. í eftirfarandi tilvikum:

1. Ef vísbending er um að viðkomandi hergögn kunni að vera notuð til að fremja þjóðarmorð, glæpi gegn mannkyni, alvarleg brot á Genfarsamningnum frá 1949, árásir sem beinast gegn borgaralegum skotmörkum eða borgurum sem njóta verndar sem slíkir eða verði notuð til að fremja aðra stríðsglæpi eins og þeir eru skilgreindir í alþjóðasamningnum sem Ísland er aðili að.
2. Ef flutningur viðkomandi hergagna stríðir gegn ráðstöfunum sem öryggisráð Sameinuðu þjóðanna hefur samþykkt í samræmi við VII. kafla sáttmála Sameinuðu þjóðanna eða öðrum þvingunaðaraðgerðum alþjóðastofnanna sem íslensk stjórnvöld taka þátt í, sbr. 3. gr. laga nr. 93/2008.
3. Ef umrædd hergögn teljast til jarðsprengna gegn liðsafla, sbr. samning um bann við notkun, birgðasöfnun, framleiðslu og flutning jarðsprengja gegn liðsafla og um eyðingu þeirra sem gerður var í Osló 18. september 1997. Þó má veita heimild til að flytja jarðsprengjur gegn liðsafla í þeim tilgangi að eyða þeim og ennfremur skal heimilt að flytja jarðsprengjur gegn liðsafla til að þróa tækni og veita þjálfun í jarðsprengjuleit, jarðsprengjuhreinsun eða aðferðum til að eyða þeim, enda sé fjöldi slíkra jarðsprengja takmarkaður við það lágmark sem er algjörlega nauðsynlegt til að þjóna framangreindum markmiðum, sbr. 3. gr. áðurnefnds samnings.
4. Ef umrædd hergögn teljast til klasasprengna, sbr. ákvæði laga nr. 83/2015 og samnings um klasasprengjur frá 30. maí 2008.
5. Ef flutningur slíkra hergagna stríðir gegn ákvæðum vopnaviðskiptasamnings Sameinuðu þjóðanna frá 2. apríl 2013
6. Ef flutningar eða notkun slíkra hergagna stríðir gegn öðrum alþjóðlegum skuldbindingum sem Ísland hefur gengist undir.

Leyfi til flutnings hergagna í öðrum tilvikum en þeim sem talin eru upp í 3. mgr. má veita á grundvelli umsóknar skv. 5 gr. þessarar reglugerðar.

4. gr.

*Flutningur á litlu magni smá- og léttvopna um íslenskt yfirráðasvæði*

Þrátt fyrir ákvæði 3. gr. skal eigi að síður heimilt að flytja með loftförum um íslenskt yfirráðasvæði lítið magn smá- og léttvopna án leyfis, enda eigi þau atvik sem fjallað er um í a) – f) lið 3. mgr. 3. gr. reglugerðar þessarar ekki við um flutning þessara hergagna. Að hámarki má flytja 10 skotvopn með hlaupavídd undir 52 mm skv. þessu ákvæði

5. gr.

*Umsókn um leyfi*

Umsókn um leyfi fyrir flutningi skv. 3. gr. skal senda til Samgöngustofu eigi síðar en 14 dögum áður en flug er fyrirhugað nema sérstakar aðstæður komi upp þar sem flutningur hergagna er nauðsynlegur með styttri fyrirvara. Í umsókn skal koma fram:

1. Nafn flugrekanda, heimilisfang, síma og tölvupóstfang
2. Þjóðerni, skrásetningarmerki og tegund loftfars
3. Staðfestingu á vátryggingum
4. Leið þá sem fyrirhugað er fljúga skal, þ.m.t. upprunastað, ákvörðunarstað, fyrirhugaðar millilendingar og hvar og hvenær skuli flogið inn í íslenska lofthelgi;
5. Dagsetningu og áætlaðan komu- og brottfaratíma frá íslenskum flugvelli eða flugvöllum
6. Markmið flugsins, áhöfn og farþega.
7. Upplýsingar um hvaða hergögn um er að ræða og magn þeirra
8. Tilskilin leyfi stjórnvalda upprunalands og viðtökulands fyrir inn- og útflutningi viðkomandi hergagna, þ.m.t. vottorð um lokanotanda, í þeim tilvikum sem slíkra leyfa er krafist af hálfu viðkomandi stjórnvalda.

Umsækjendum um leyfi skv. 3. gr. ber að ábyrgjast áreiðanleika þeirra upplýsingar sem fram kom í umsókn þeirra. Hafi umsækjandi vitneskju um önnur atriði sem geta haft áhrif á mat á því hvort veita skuli leyfi, m.a. um það hvort að þau tilvik sem rakin eru í a) - f) lið 3. mgr. 3. gr. eigi við um viðkomandi hergögn, ber umsækjanda að upplýsa um slíkt í umsókn sinni.

6. gr.

*Málsmeðferð*

Þegar Samgöngustofu hefur borist umsókn um leyfi skv. 3 gr. skal umsóknin send utanríkráðuneytinu til ákvörðunar. Utanríkisráðuneytið getur óskað eftir umsögnum annarra stjórnvalda um umsóknina.

Utanríkisráðuneytið upplýsir Samgöngustofu um hvort ráðuneytið telji að fallast eigi á umsókn skv. 1. mgr. eða hafna henni. Telji utanríkisráðuneytið að fallast megi á umsókn skal Samgöngustofu gefa út leyfi fyrir flutningi viðkomandi hergagna.

Heimilt er að afturkalla leyfi sem veitt hefur verið skv. reglugerð þessari komi í ljós að upplýsingar sem fylgt hafi umsókn skv. 6. gr. hafi verið ófullnægjandi eða rangar. Þá er heimilt að afturkalla leyfi hafi forsendur leyfisins breyst, þ.m.t. er varðar mat á því hvort a) – f) liðir 3. mgr. 3. gr. eigi við um flutning viðkomandi hergagna.

### 7. gr.

Viðurlög.

Brot gegn ákvæðum reglugerðar þessarar varðar refsingu samkvæmt 141. gr. laga um loftferðir nr. 60/1998 með síðari breytingum , nema þyngri refsing liggi við samkvæmt öðrum lögum. Þá er Samgöngustofu heimilt að svipta flugrekanda flugrekstrarleyfi sem brýtur gegn ákvæðum þessarar reglugerðar, sbr. 84. gr. sömu laga.

### 8. gr.

Gildistaka.

Reglugerð þessi, sem er sett með heimild í 1. og 5. mgr. 78. gr. laga um loftferðir nr. 60/1998, sbr. 9. gr. laga nr. 75/2005. öðlast þegar gildi. Jafnframt fellur úr gildi reglugerð nr. 937/2005 um flutning her­gagna með loftförum.

Utanríkisráðuneytinu, [dags].